Lesufi glo binnekort Gauteng-premierPremier David Makhura. Foto: @GautengProvince/Twitter David Makhura gaan glo as premier van Gauteng gepos en deur Panyaza Lesufi vervang word. Volgens mediaberigte is die besluit Vrydag tydens die ANC in Gauteng se provinsiale uitvoerende komitee (PUK) geneem. Pres. Cyril Ramaphosa is deur verslaggewers oor dié verwikkeling uitgevra tydens die ANC se Letsema-veldtog in Delmas, Mpumalanga. “Ek het gehoor van die gesprekke,” het Ramaphosa geantwoord en bygevoeg dat hy wag op ŉ verslag oor die aangeleentheid voordat enige besluite deur die party se nasionale uitvoerende komitee (NUK) geneem sal word. “Ek wil niks vooruitloop nie.” Vir Solly Msimanga, DA-leier in Gauteng, is dit egter nie ŉ verrassende wending nie. Die DA het verlede maand aangekondig dat hy ŉ mosie van wantroue in Makhura ter tafel wil lê. “Die DA het reeds steun van verskeie opposisiepartye rakende die mosie ontvang en ons het ook verwag dat van Makhura se eie kollegas teen hom sou stem as ŉ geheime stemming toegelaat sou word.” Makhura is volgens die DA ŉ premier wat baie beloftes maak, maar niks daarvan deurvoer nie. Panyaza Lesufi (Foto: Jairus Mmutle/GCIS “Die DA verwag egter nie veel meer van Lesufi wat Makhura na verwagting sal vervang nie. Hy sal probeer om met ŉ groot gewag te begin, maar dit sal die enigste aksie wees wat ons van hom kan verwag.” Lesufi, LUR vir onderwys in Gauteng, is einde Junie tot voorsitter van die ANC in Gauteng verkies. Verskeie instansies het hul misnoeë hieroor uitgespreek en daar is toe al voorspel dat Lesufi premier gaan word. “Panyaza Lesufi het met sy mislukkings en optrede as LUR van onderwys bewys dat Gauteng sal ly as hy premier sou word. Die inwoners van Gauteng verdien beter,” het die VF Plus destyds gesê.